10. บุคคลที่มีผลประโยชน์ร่วมและรายการระหว่างกัน

รายการระหว่างกัน

(1) ลักษณะของรายการระหว่างกันที่ผ่านมา
เป็นรายการที่เกิดขึ้นตามปกติธุรกิจของบริษัทที่มีเงื่อนไขทางการค้าทั่วไป ไม่ได้มีรายการผิดปกติ
หรือคิดราคาที่ไม่เหมาะสม ลักษณะของรายการส่วนใหญ่เป็นการซื้อขายสินค้า ลูกหนี้
เจ้าหนี้ระหว่างกัน เงินกู้ยืมและเงินให้กู้ยืมระหว่างกัน
ในฐานะบริหารเงินของบริษัทในกลุ่มให้เกิดประโยชน์สูงสุด
โดยคิดดอกเบี้ยในอัตราที่อิงกับอัตราดอกเบี้ยตามแต่ประเภทธุรกิจของธนาคารพาณิชย์ในประเทศขนาดใหญ่แห่งหนึ่ง

นโยบายในการทำรายการระหว่างกันกับบุคคลที่อาจมีความขัดแย้งในอนาคต
บริษัทมีนโยบายคือความจำเป็นและความสมเหตุสมผลที่ต้องมีรายการนั้นๆ
ซึ่งมักเป็นรายการปกติทางการค้า เกี่ยวเนื่องกับการประกอบธุรกิจตามปกติอยู่แล้ว
ไม่ว่าจะเป็นการซื้อขายสินค้าระหว่างกัน หรือการให้กู้ยืมเงินระหว่างกัน
ราคาและผลตอบแทนที่คิดระหว่างกันเป็นไปตามราคาตลาด เช่นถ้าเป็นกรณีการคิดดอกเบี้ย
อัตราดอกเบี้ยเท่ากับอัตราดอกเบี้ยในตลาดเงิน ณ ช่วงเวลาใดเวลาหนึ่งที่เกิดรายการนั้น ๆ
ซึ่งอัตราผลตอบแทนที่ได้รับเท่ากับอัตราตลาด

บริษัทไม่มีกรณีเกิดรายการระหว่างกันที่ผิดปกติทางการค้า หรือมีรายการระหว่างกันเป็นกรณีพิเศษ
จึงไม่จำเป็นต้องมีความเห็นของกรรมการบุคคลภายนอกหรือผู้ชำนาญการที่เป็นอิสระเกี่ยวกับรายการระหว่างกัน
ในระหว่างปีที่ผ่านมา บริษัทฯ ไม่มีแบบข้อมูลการเสนอขายหลักทรัพย์หรือร่างหนังสือชี้ชวน
จึงไม่มีความเห็นของกรรมการบุคคลภายนอกเกี่ยวกับการปฏิบัติตามข้อผูกพันนี้
แต่มีการทำคำเสนอซื้อหลักทรัพย์ในหุ้น บริษัท ยูเนี่ยน เทคโนโลยี่ (2008) จำกัด (มหาชน)
จากผู้ถือหุ้นเป็นการทั่วไป ในราคาหุ้นละ 10.03 บาท ซึ่งจำนวนหุ้นสามัญที่ซื้อได้ทั้งหมด
6,532,067 หุ้น เป็นจำนวนเงิน 65.5 ล้านบาท หรือ 10.89 %
ของหุ้นที่จำหน่ายได้แล้วทั้งหมดของกิจการ ทำให้บริษัทฯ มีสัดส่วนการถือหุ้นใน
บมจ.ยูเนี่ยนเทคโนโลยี่ (2008) คิดเป็น 93.07 % ในระหว่างปี 2552 บริษัทฯ
ได้เปิดเผยข้อมูลเกี่ยวกับรายการที่เกี่ยวโยงกัน ที่ทำเพื่อผลประโยชน์ของบริษัทฯ เป็นสำคัญ
ผ่านช่องทางสื่ออิเลคทรอนิคส์ของตลาดหลักทรัพย์แห่งประเทศไทยแล้ว

(2) ความจำเป็นและความสมเหตุสมผลของรายการข้างต้น

เนื่องจากบริษัทฯ มีนโยบายแยกบริษัทที่ทำการผลิตสินค้าออกจากบริษัทใหญ่
ซึ่งเดิมบริษัทใหญ่ทำหน้าที่ด้านการตลาด เป็นผู้จำหน่ายผลิตภัณฑ์ให้กับบริษัทการผลิตทั้งหมด ดังนั้น
จึงมีรายการซื้อขายระหว่างกัน ลูกหนี้-เจ้าหนี้ระหว่างกัน ดอกเบี้ยรับ-จ่ายระหว่างกัน ตั้งแต่ปี
2550 รายการซื้อขายสินค้าระหว่างกันลดลงมาก
เนื่องจากสภาวะการแข่งขันในตลาดได้แปรเปลี่ยนไป จึงต้องปรับเปลี่ยนให้มีความคล่องตัวมากขึ้น
ส่วนรายการดอกเบี้ยรับจ่ายยังคงมีอยู่
เพราะจะได้รับประสิทธิผลจากการบริหารเงินของบริษัทในกลุ่มให้เกิดประโยชน์สูงสุดจึงมีความจำเป็นและสมเหตุสมผลของการเกิดรายการระหว่างกันเหล่านี้

(3) ขั้นตอนการอนุมัติการทำรายการระหว่างกัน เป็นไปตามปกติธุรกิจ ซึ่งเปรียบเสมือนหนึ่ง เป็น
บุคคลภายนอก ที่มีขั้นตอนการอนุมัติรายการตามระบบปกติทางการค้าโดยทั่วไป
ในส่วนของการติดตามรับจ่ายชำระเงิน มีการกำหนดวันครบกำหนดชำระเงินของแต่ละรายการ
และมี การกำกับดูแลให้ดำเนินการตามที่กำหนดไว้
ทั้งนี้การอนุมัติรายการแต่ละประเภทได้ปฏิบัติตามกฎระเบียบของตลาดหลักทรัพย์แห่งประเทศไทย
และ ก.ล.ต.

(4) นโยบายและแนวโน้มการทำรายการระหว่างกันในอนาคต

ในกรณีมีรายการระหว่างกัน บริษัทฯ
มีนโยบายในการทำรายการอย่างเป็นธรรมต่อผู้เกี่ยวข้องทุกฝ่าย ทั้งนี้
เพื่อวัตถุประสงค์ให้เกิดผลประโยชน์สูงสุดต่อองค์กรเป็นสำคัญ
ทั้งยังมีนโยบายปฏิบัติให้ถูกต้องตามหลักเกณฑ์ของตลาดหลักทรัพย์แห่งประเทศไทย
และเปิดเผยข้อมูลในสาระสำคัญอย่างเพียงพอ

แนวโน้มการทำรายการระหว่างกันในอนาคต ตั้งแต่ปี 2550 เป็นต้นไป
รายการระหว่างกันของกลุ่มบริษัทจะน้อยลง เนื่องจากที่ผ่านมารายการระหว่างกันส่วนมาก
จะเป็นรายการทางการค้าปกติ เช่นการซื้อขายสินค้า รายการลูกหนี้ เจ้าหนี้
ตามรายละเอียดที่ได้กล่าวไว้ข้างต้น แต่บริษัทฯ
มีนโยบายปรับเปลี่ยนโครงสร้างช่องทางการขายสินค้า
และการบริหารงานที่เกี่ยวข้องของบริษัทในกลุ่ม ซึ่งจากเดิม บมจ.สหยูเนี่ยน เป็นผู้ทำการตลาด
และจำหน่ายสินค้า ที่ผลิตโดยบริษัทในกลุ่ม เป็นให้บริษัทผู้ผลิตสินค้าเป็นผู้จำหน่ายสินค้าเอง ทั้งนี้
เพื่อความคล่องตัวและสามารถปรับเปลี่ยนการตัดสินใจในการเลือกผลิต
หรือกำหนดราคาขายสินค้าได้เองให้ทันกับสถานการณ์ที่มีการเปลี่ยนแปลงอย่างรวดเร็วในปัจจุบัน
เพื่อให้สามารถแข่งขันได้ในอุตสาหกรรม และเพื่อความเจริญเติบโตขององค์กรในระยะยาว
ดังนั้นแนวโน้มรายการที่เคยเกิดขึ้นเป็นปกติจะน้อยลง
ยกเว้นบางสินค้าที่มีสัญญากำหนดไว้ล่วงหน้าก่อนหน้านี้ ส่วนรายการการฝากเงิน การกู้เงิน
ระหว่างบริษัทในกลุ่ม ยังคงเหมือนเดิม
เนื่องจากเป็นการบริหารเงินของภายในกลุ่มบริษัทให้มีประสิทธิภาพสูงสุดเป็นเกณฑ์

- ข้อมูลรายการระหว่างกัน ปี 2552 ปรากฏตามเอกสารแนบ 12